Justus Kilpinen

Justus Kristian Kilpinen (s. 23. elokuuta 1993) on suomalainen koripalloilija. Pienenä laitahyökkääjänä pelaava Kilpinen on Tampereen Pyrinnön kasvatti. Hän on pelannut Korisliigassa kasvattajaseuransa edustusjoukkueessa, missä voitti Suomen mestaruden vuonna 2014, Korihaissa ja Kobrissa. Hän pelasi myös Pyrinnön reservijoukkueessa M1DA:ssa.
Pelaajaura.
Tampereen Pyrintö.
Tampereen Pyrinnön kasvatti Kilpinen edusti Pyrinnön nuorisojoukkueita ja nousi kaudeksi 2011–2012 Pyrinnön I-divisioonassa pelanneeseen reservijoukkueeseen, jossa on pelannut siitä lähtien. Kaudeksi 2012–2013 Kilpinen nousi Pyrinnön edustusjoukkueen harjoitusrinkiin ja teki ensiesiintymisensä miesten pääsarjatasolla 7. huhtikuuta 2013 Joensuun Katajaa vastaan ottaen yhden levypallon ja antaen yhden syötön. Kilpinen pelasi kyseisellä kaudella myös toisen ottelun Korisliigassa, kun hän neljä päivää edellisen ottelun jälkeen pelasi Lappeenrannan NMKY:tä vastaan 11 minuuttia. Kilpinen teki ottelussa kolme pistettä, otti neljä levypalloa ja antoi yhden syötön.
Kilpinen pelasi Korisliigassa myös kaudella 2013–2014, jolloin hän esiintyi runkosarjassa yhden ottelun verran ilman tilastomerkintöjä. Hän sai kuitenkin peliaikaa puolivälierissä Namika Lahtea vastaan. Kolmessa ottelussa Kilpinen jäi pisteittä, otti 0,7 levypalloa ja antoi 0,3 syöttöä ottelua kohden. Pyrintö voitti Korisliigan runkosarjan uudella voittoennätyksellä, ja kauden lopuksi Pyrintö voitti historiansa kolmannen ja Kilpinen uransa ensimmäisen Suomen mestaruuden. Pyrintö pelasi myös Baltian liigaa, jossa sijoittui neljänneksi. Kilpinen ei Baltian liigassa pelannut.
Kaudella 2014–2015 Kilpinen pelasi Pyrinnön edustusjoukkueessa kahdeksan ottelua 1,3 pisteen keskiarvolla. I-divisioona A:ssa hän teki 11,3 pistettä ja otti 4,5 levypalloa ottelua kohden. Syyskuussa 2015 Kilpinen teki jatkosopimuksen Pyrinnön kanssa. Hän pelasi koko kauden Pyrintö II:ssa mutta harjoitteli edustusjoukkueen mukana. Pudotuspelivaiheessa, M1DA-kauden päätyttyä, hänet nostettiin myös edustusjoukkueen kokoonpanoon. Vain yhdellä ulkomaalaispelaajalla pelannut Pyrintö II pelasi I-divisioonan syyskaudella useita alle 10 pisteen tappioita ja sijoittui lopulta runkosarjassa viimeiseksi. Joukkue karsi sarjapaikastaan PeU-Basketia vastaan ja pysyi sarjassa. Kilpinen paransi tilastolukemiaan huomattavasti edelliskausista ja lukeutui sarjan kärkipelaajiin myös ulkomaalaispelaajat huomioiden. Hänen tilastolukemansa runkosarjassa olivat 20,5 pistettä, 9,6 levypalloa, 2,8 koriinjohtanutta syöttöä ja 1,1 riistoa ottelua kohden, ja hän oli Pyrintö II:n paras pisteidentekijä kummassakin karsintaottelussa. 21. lokakuuta 2015 hän heitti uuden M1DA:n piste-ennätyksensä, 32. Korisliigassa Kilpinen pelasi kahdessa välieräottelussa Helsinki Seagullsia vastaan.
Toukokuussa 2016 Kilpinen teki seuraavaksi kaudeksi sopimuksen Pyrinnön edustusjoukkueen kanssa. Kilpinen pelasi Pyrinnön edustusjoukkueessa tammikuuhun asti, jolloin hän siirtyi auttamaan Pyrinnön reservijoukkuetta M1DA:han. Pyrintö II:n varmistettua sarjapaikkansa Kilpinen siirtyi takaisin edustusjoukkueeseen jossa pelasi yhdessä runkosarja- ja yhdessä pudotuspeliottelussa Pyrinnön pudottua puolivälierissä Salon Vilpasta vastaan. Korisliigan piste-ennätyksekseen Kilpinen teki 4. marraskuuta 2016 Karhua vastaan yhdeksän pistettä. Korisliigan runkosarjassa hänen kauden keskiarvonsa olivat 1,7 pistettä ja 1,1 levypalloa, M1DA:n runkosarjassa 17,1 pistettä, 6,5 levypalloa ja 3,4 korisyöttöä ottelua kohden.
Korihait ja takaisin Pyrintöön.
Kesäkuussa 2017 Kilpinen siirtyi tutkintonsa valmistuttua Korisliigassa pelanneeseen Korihaihin 1+1-vuotisella sopimuksella.
Heinäkuussa Kilpinen siirtyi takaisin Pyrintöön yksivuotisella sopimuksella.
Tammikuussa 2019 Kilpinen teki kaksivuotisen jatkosopimuksen Pyrinnön kanssa.
Kaudella 2020–2021 Kilpinen pelasi loukkaantumisesta johtuen vain 11 runkosarjaottelussa. Kesällä 2021 hän siirtyi lapualaiseen Kobriin.
Pelityyli ja ominaisuudet.
Pyrinnön valmentaja Ilkka Palviainen kuvaili Kilpistä syksyllä 2015 monipuolisiin rooleihin kentällä soveltuvaksi pelaajaksi ja kovaksi harjoittelijaksi. Palviaisen mukaan Kilpinen tuo kentällä ollessaan joukkueeseensa vauhtia ja terävyyttä. Pyrinnön koripallojaoston kausijulkaisun 2015–2016 mukaan Kilpinen on monipuolinen joukkuepelaaja.
Yksityiselämä.
Kilpisen kaksoisveli Lassi Kilpinen on myös Pyrinnön organisaatiossa pelaava koripalloilija, ja heidän isänsä on Pyrinnön pitkäaikainen seuratoimija.
Kilpinen valmistui rakennustekniikan insinööriksi (AMK) Tampereen ammattikorkeakoulusta vuonna 2017.